1985 թվականին Էրոսը կրկին մասնակցություն է ունենում «Սան Ռեմո» փառատոնում, իր «Cuori agitati» (Հուզված սրտեր) նորամուտայի ալբոմից «Una storia importante» (Կարևոր պատմություն) երգով, փառատոնում զբաղեցնելով 6-րդ տեղը։ «Una storia importante» սինգլը հիթ է դառնում բազմաթիվ եվրոպական երկրներում, ներառյալ Ֆրանսիան, որտեղ վաճառվում է երգի մոտ մեկ միլիոն օրինակ[7]։ Նրա երկրորդ ալբոմը՝ «Nuovi eroi» (Նոր հերոսներ), թողարկվում է 1986 թվականին։ Ալբոմը «պլատինե» է դառնում Շվեյցարիայում, որտեղ ալբոմի տպաքանակը կազմում է ավելի քան 100 000 միավոր և «ոսկե» կարգավիճակի է հասնում Գերմանիայում, որտեղ վաճառվում է ավելի քան 250 000 օրինակ[10][11]։ Եվ երրորդ անգամ անընդմեջ Ռամազոտին հայտնվում է Սան Ռեմոյում 1986 թվականին, որտեղ կատարում է իր ամենահիշվող սինգլներից մեկը՝ «Adesso tu» (իտալ.՝ «Իսկ այժմ դու»), «Nuovi eroi» ալբոմից, որով հաղթում է մրցույթում։ Նույն թվականի մարտին երգիչը այցելում է ԽՍՀՄ, որպես «Սան Ռեմոյի ծաղիկները և երգերը Մոսկվայում» համերգի մասնակից, որը վարում էին Ալլա Պուգաչովան, Միլվան և Օլեգ Շացկովը։